
Mellékletek: Egységes szerkezetű Társulási Megállapodás
E L Ő T E R J E S Z T É S

Sülysáp Város Önkormányzata Képviselő-testületének

2013. november 21-én tartandó munkaterv szerinti ülésére

11. napirendhez

Tárgy: Tápiómenti Területfejlesztési Társulás Társulási Megállapodásának módosítása
Tisztelt Képviselő-testület!
Az önkormányzati társulások működését szabályozó, a helyi önkormányzatok társulásairól és együttműködéséről szóló 1997. évi CXXXV. törvény 2013. január 1-jén hatályát vesztette. 

A helyi önkormányzatok társulásainak általános szabályait, a megállapodás alapvető szabályait, valamint a szervezetét és működését 2013. január 1-jétől a Magyarország helyi önkormányzatairól szóló 2011. évi. CLXXXIX. törvény (a továbbiakban: Mötv.) szabályozza.

Az Mötv. 146. § (1) bekezdése értelmében e törvény hatálybalépése előtt kötött önkormányzati társulási megállapodásokat a képviselő-testületeknek 2013. június 30-ig felül kellett vizsgálnia, és a törvény rendelkezéseinek megfelelően módosítania. 

A társulás megállapodásának felülvizsgálata a fenti határidőig megtörtént. A Társulási Tanács a 2013. június 26-ai ülésén a 28/2013. (VI. 26.) sz. határozatával, minősített többséggel elfogadta a társulási megállapodást. 

Azonban a társulási megállapodás 2013. július 1-jével nem lépett hatályba, mivel a társulás tagönkormányzatai közül az eddig megküldött határozatok szerint három önkormányzat képviselő-testülete – elsősorban a munkaszervezet nem megfelelően rendezett jogi státusza miatt – nem fogadta el a társulási megállapodás módosítását, holott a Mötv. 88. § (2) bekezdése szerint a társulási megállapodás módosításához a társulásban részt vevő képviselő-testületek mindegyikének minősített többséggel hozott, egyetértő döntése lett volna szükséges. 
Fentiek miatt 2013. július 1-től a társulási megállapodás nem felel meg a jogszabályi előírásoknak, így a települések határozatairól, a kialakult helyzetről a munkaszervezet levélben tájékoztatta a Pest Megyei Kormányhivatal Törvényességi Felügyeleti Főosztályát is.

A Társulási Tanács a munkaszervezet jogi státuszának rendezése érdekében ismételten tárgyalta a társulási megállapodás módosítását, melyet minősített többséggel a 47/2013. (X. 21.) sz. határozatával fogadott el. Ehhez kapcsolódóan arról is döntött, hogy 2013. november 1-től a munkaszervezeti feladatokat a Nagykátai Polgármesteri Hivatal látja el. 

A Társulási Tanács az államháztartásról szóló 2011. évi CXCV. törvény 8.§ (1) bekezdése, illetve a Mötv. 90. § (1) bekezdése szerinti jogkörében eljárva, szakmai szempontokra és a projekt nagyságrendjére tekintettel a szennyvízberuházási projekt projektgazdai feladatainak ellátása, a beruházás lebonyolítása céljából költségvetési szervet alapított.  

A munkaszervezet megküldte a módosításokkal egységes szerkezetbe foglalt társulási megállapodást, mely jelen előterjesztés mellékletét képezi. A dokumentum nem tér ki a munkaszervezettel kapcsolatos kérdésekre.
Kérem az előterjesztés megtárgyalását, és döntésük szíves meghozatalát.
…/2013. (XI. 21.) ÖKT határozati javaslat

Sülysáp Város Önkormányzatának Képviselő-testülete a Tápiómenti Területfejlesztési Társulásnak a Magyarország helyi önkormányzatairól szóló 2011. évi CLXXXIX. törvény 87-95. §-ában, továbbá az államháztartásról szóló 2011. évi CXCV. törvényben foglalt szabályoknak megfelelően elkészített és a módosításokkal egységes szerkezetbe foglalt Társulási Megállapodását jóváhagyja.




Határidő: azonnal
Felelős: polgármester
Sülysáp, 2013. november 14.

